Kulttuurirahastolta jättisumma koulukiusaamisen kitkemiseen | Yle Uutiset | yle.fi
27.2.2017 klo 19.00päivitetty 7.8.2018 klo 20.36
Suomen Kulttuurirahasto on jakanut yhteensä 25 miljoonaa euroa tieteelle ja taiteelle.
Suurimpiin yksittäisiin apurahoihin kuuluu Intomieliset ry:n saama 150 000 euroa. Yhdistys toimii koulukiusaamista vastaan. Yhdistyksellä on kaksivuotinen Break the Fight -hanke, jonka avulla viedään väkivallattomuuden sanomaa kouluikäisille. Hankkeen avulla tavoitetaan noin 2 800 lasta ja nuorta, ja hankkeen päätyttyä BTF! -toiminta halutaan juurruttaa jokaiseen kuntaan.
Muita suuria apurahoja saivat Musiikin edistämissäätiö Suomi-soitin Suomi-puusta -hankkeen toteuttamiseen (150 000 euroa) ja Helsingin Barokkiorkesterin yhdistys Oopperaa Musiikkitalossa -hankkeeseen (150 000 euroa).
Suurimmat tieteen apurahat myönnettiin filosofian tohtori Ville Kivimäelle ja työryhmälle suuria tietokanta-aineistoja sodan kokemushistoriassa käsittelevään tutkimukseen (150 000 euroa), dosentti Sara Routarinteelle ja työryhmälle Tekstistä tekstiin – alakoululaiset tietokirjoittajina -hankkeen toteuttamiseen (130 000 euroa) sekä filosofian tohtori Janne Valkoselle ja filosofian tohtori Sajid Howladerille Turun seudun vihersammakoiden invaasiostatusta ja alkuperää käsittelevään tutkimukseen (120 000 euroa).
Lisäksi Kulttuurirahasto myönsi kolme palkintoa merkittävistä kulttuuriteoista näyttelijä Anna Paavilaiselle, filosofi Veikko Rantalalle ja arkkitehti Jenni Reuterille. Kukin sai 30 000 euroa.
Suomen kulttuurirahastokulttuuriSäätiöt ja apurahattiimityötohtoritkoulukiusaaminenTaiteen ja kulttuurin tuotanto ja hallintoMusiikkitalobarokkimusiikkiAatteelliset säätiöt